Forslag til RÅDETS DIREKTIV om ændring af direktiv 68/193/EØF om handel med vegetativt formeringsmateriale af vin

(forelagt af Kommissionen)

BEGRUNDELSE

Direktiv 68/193/EØF fastlægger betingelserne for at bringe formeringsmateriale af vin i handelen i EF.

Direktivet indeholder en række bestemmelser, som gør det muligt for medlemsstaterne ensidigt at fravige bestemte normer. Med konsolideringen af det indre marked for øje er det nu hensigtsmæssigt at ændre eller ophæve disse bestemmelser for at fjerne enhver reel eller potentiel hindring for den frie omsætning af formeringsmateriale af vin.

Det er formålet med det foreliggende forslag.

På baggrund af erfaringerne og de videnskabelige og tekniske fremskridt foretages der også en række præciseringer og ajourføringer af visse bestemmelser i direktivet, især med hensyn til nye materialetyper (urteagtige stiklinger og materiale produceret ved mikroformering).

Forslaget skaber et retsgrundlag, der tager højde for udviklingen inden for genetisk modificerede organismer (Rådets direktiv 90/220/EØF), og henviser i forbindelse med nye levnedsmidler til forordning (EF) nr. 258/97.

Nærhedsprincippet er ikke relevant for forslaget, da forslaget er baseret på artikel 37 i traktaten om oprettelse af Det Europæiske Fællesskab og således henhører under EF's enekompetence. Et tiltag på EF-niveau er berettiget, da forslaget primært vedrører harmonisering af den tekniske kontrol, som foretages i medlemsstaterne.

Forslaget tager også sigte på at opdatere proceduren for et snævert samarbejde mellem Kommissionen og medlemsstaterne i en stående komité. Det tager dog blot sigte på at rette teksten ind efter Rådets beslutning 1999/468/EF.

Forslaget vil ikke få nogen indvirkning på EF's budget.

Forslag til RÅDETS DIREKTIV om ændring af direktiv 68/193/EØF om handel med vegetativt formeringsmateriale af vin (EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C.

under henvisning til udtalelse fra Europa-Parlamentet [2],

[2] EFT C.

under henvisning til udtalelse fra Det Økonomiske og Sociale Udvalg [3], og

[3] EFT C.

ud fra følgende betragtninger:

(1) Af de nedenfor anførte grunde bør der foretages en ændring af direktiv 68/193/EØF om handel med vegetativt formeringsmateriale af vin [4], senest ændret ved akten vedrørende Østrigs, Finlands og Sveriges tiltrædelse.

[4] EFT L 93 af 17.4.1968, s. 15.

(2) Som led i konsolideringen af det indre marked bør visse bestemmelser i direktivet ændres eller ophæves for at fjerne enhver handelshindring, som kan hæmme den fri omsætning af formeringsmateriale af vin i EF; til det formål bør medlemsstaternes mulighed for ensidigt at fravige direktivets bestemmelser, fjernes.

(3) Det bør under visse omstændigheder være muligt at bringe nye typer formeringsmateriale i handelen.

(4) Det bør være Kommissionen med bistand fra Den Stående Komité for Frø og Plantemateriale henhørende under Landbrug, Havebrug og Skovbrug, der fastsætter, på hvilke betingelser medlemsstaterne kan give tilladelse til handel med formeringsmateriale, der skal bruges til forsøg, videnskabelige formål eller fremavlsarbejde.

(5) Medlemsstaterne bør bemyndiges til ved handel med vegetativt formeringsmateriale af vin i hele eller visse dele af deres område, at træffe strengere forholdsregler end dem, der er fastsat i bilag I og II, over for skadegørere, der ser ud til at udgøre en særlig fare for vindyrkningen i de pågældende regioner.

(6) På baggrund af de erfaringer, der er gjort inden for andre områder med handel med frø og formeringsmateriale, bør der på visse betingelser gennemføres tidsbegrænsede forsøg for at finde bedre alternativer til visse bestemmelser i nævnte direktiv.

(7) Som følge af den videnskabelige og tekniske udvikling er det nu muligt at foretage genetiske modifikationer af vinsorter. Medlemsstaterne må derfor, når de skal træffe afgørelse om eventuel godkendelse af genetisk modificerede sorter, sikre sig, at udsætningen af dem i miljøet hverken udgør nogen fare for menneskers sundhed eller for miljøet. Der bør desuden indføres procedurer for markedsføring af formeringsmateriale af sådanne sorter.

(8) Forordning (EF) nr. 258/97 om nye levnedsmidler og nye levnedsmiddelingredienser indeholder bestemmelser om genetisk modificerede levnedsmidler og levnedsmiddelingredienser; for at afgøre, om der kan gives tilladelse til markedsføring af en genetisk modificeret vinsort, må det af hensyn til folkesundheden sikres, at nye levnedsmidler og nye levnedsmiddelingredienser underkastes en sikkerhedsvurdering efter en EF-procedure, der benytter den godkendelsesprocedure, de evalueringsprincipper og kriterier, der er fastlagt i forordning (EF) nr. 258/97, herunder høring af Den Videnskabelige Komité for Levnedsmidler.

(9) For at sikre en rimelig kontrol med transporten af det vegetative formeringsmateriale af vin bør det fastsættes, at en følgeskrivelse skal ledsage partierne.

(10) Det er vigtigt at sikre, at genressourcerne bevares.

(11) Proceduren for et snævert samarbejde mellem Kommissionen og medlemsstaterne i en Stående Komité for Frø og Plantemateriale henhørende under Landbrug, Havebrug og Skovbrug bør ajourføres.

(12) Erfaringen viser, at det vil være nyttigt at præcisere og ajourføre visse bestemmelser i ovennævnte direktiv -.

UDSTEDT FØLGENDE DIREKTIV:

Artikel 1

I direktiv 68/193/EØF foretages følgende ændringer:

1. 1. I artikel 2, stk. 1, indsættes efter litra A) følgende som litra AA) og AB):

"AA) Sort: en bestand af planter inden for en enkelt botanisk taksionomisk gruppe af lavest kendte rang, der kan:

_ defineres på grundlag af forekomsten af kendetegn, der skyldes en given genotype eller kombination af genotyper

_ skelnes fra enhver anden bestand af planter på grundlag af mindst et af de nævnte kendetegn og

_ betragtes som en enhed hvad angår dens egnethed til at blive formeret uforandret.

AB) Klon: en klon er et vegetativt afkom af en sort, der er identisk med en vinstok, som er udvalgt på grund af moderplantens identitet, fænotypiske kendetegn og sundhedstilstand".

2. 2. Artikel 2, stk. 1, litra B), affattes således:

"B. Formeringsmateriale:

i) Vinplanter

a) stiklinger med rod: rodede, men ikke podede delstykker af vinranker eller urteagtige stiklinger, der er bestemt til direkte udplantning eller til anvendelse som grundstamme

b) podet vin: grundstammer med rod, der er podede med træagtige eller urteagtige ædelris

ii) Vegetativt materiale af vin

a) ranker: 1-årige stiklinger

b) urteagtige stiklinger: ikke-træagtige stiklinger

c) grundstammestiklinger: delstykker af vinranker eller urteagtige stiklinger, bestemt til produktion af grundstammer

d) podekviste: delstykker af vinranker eller urteagtige stiklinger, bestemt til podning af grundstammer

e) stiklinger uden rod: delstykker af vinranker eller urteagtige stiklinger, der er bestemt til produktion af vinplanter."

3. I artikel 2, stk. 1, indsættes følgende definition efter litra D) som litra DA):

"DA. Udgangsformeringsmateriale: Formeringsmateriale,

a) som er produceret på avlerens ansvar efter generelt anerkendte metoder til bevarelse af sortens eller, hvis det er relevant, klonens identitet og til forebyggelse af sygdomme

b) som er bestemt til produktion af basisformeringsmateriale eller certificeret formeringsmateriale

c) som opfylder betingelserne i bilag I og II for basisformeringsmateriale. Disse bilag kan ændres efter proceduren i artikel 17 med henblik på at fastsætte supplerende eller strengere betingelser for anerkendelse af udgangsformeringsmateriale

d) for hvilket det ved officiel kontrol er konstateret, at de førnævnte betingelser er opfyldt.".

4. Artikel 2, stk. 1, litra E, affattes således:

"E. Basisformeringsmateriale: Formeringsmateriale:

a) som er produceret på avlerens ansvar efter generelt anerkendte metoder til bevarelse af sortens eller, hvis det er relevant, klonens identitet og til forebyggelse af sygdomme, og som ad vegetativ vej stammer umiddelbart fra udgangsformeringsmateriale

b) som er bestemt til produktion af certificeret formeringsmateriale

c) som opfylder betingelserne i bilag I og II for basisformeringsmateriale, og

d) for hvilket det ved officiel kontrol er konstateret, at de førnævnte betingelser er opfyldt."

5. Artikel 2, stk. 1, litra F), a), affattes således:

"der direkte stammer fra basisformeringsmateriale eller udgangsformerings materiale."

6.. I artikel 2, stk. 1, indsættes følgende definition:

"I. Handel:

Salg, besiddelse med henblik på salg, udbud til salg og enhver overdragelse, levering eller overførsel af formeringsmateriale til tredjepart, mod vederlag eller vederlagsfrit, med henblik på kommerciel udnyttelse.

Betingelserne for anvendelse af denne bestemmelse fastlægges efter proceduren i artikel 17."

7. Artikel 3 affattes således:

"1. Medlemsstaterne foreskriver, at vinformeringsmateriale kun må bringes i handelen,

_ hvis det er blevet officielt anerkendt som udgangsformeringsmateriale, basisformeringsmateriale eller certificeret formeringsmateriale eller for så vidt angår formeringsmateriale, der ikke skal bruges til grundstammer, hvis det drejer sig om officielt kontrolleret standardformeringsmateriale, og

_ hvis det opfylder betingelserne i bilag II.

2. Uanset stk. 1 kan medlemsstaterne give producenter på deres eget område tilladelse til at bringe passende mængder formeringsmateriale i handelen, hvis det skal bruges til

a) forsøg eller videnskabelige formål

b) fremavlsarbejde

c) foranstaltninger til bevarelse af genetisk diversitet.

Betingelserne for, at medlemsstaterne kan give sådanne tilladelser, kan fastlægges efter proceduren i artikel 17.

I forbindelse med genetisk modificeret materiale kan denne tilladelse kun gives, hvis der er truffet alle foranstaltninger for at undgå risiko for menneskers sundhed og miljøet. Ved den vurdering af miljøvirkningen, der skal foretages i denne forbindelse, finder bestemmelserne i artikel 5ba i nærværende direktiv tilsvarende anvendelse.

3. For formeringsmateriale, der er produceret ved mikroformering, kan følgende bestemmelser fastsættes efter proceduren i artikel 17:

_ undtagelse fra specifikke bestemmelser i nærværende direktiv

_ betingelser gældende for denne form for formeringsmateriale

_ betegnelser for denne form for formeringsmateriale.

4. For officielt anerkendt formeringsmateriale kan følgende fastlægges efter proceduren i artikel 17:

_ EF-klasser inden for hver kategori

_ betingelser gældende for disse klasser

_ betegnelser for disse klasser.

Medlemsstaterne kan fastsætte, i hvilken udstrækning de vil anvende disse EF-klasser i forbindelse med anerkendelsen af deres egen produktion.

5. Kommissionen kan efter proceduren i artikel 17:

a) fastsætte, at formeringsmateriale - bortset fra materiale, der skal bruges til grundstammer - kun må bringes i handelen fra bestemte datoer, hvis det er blevet anerkendt officielt som udgangsformeringsmateriale, basisformeringsmateriale eller certificeret formeringsmateriale

_ for så vidt angår visse vinsorter på hele EF's område, i det omfang EF's behov for disse sorter kan dækkes - eventuelt efter et fastlagt program - ved hjælp af formeringsmateriale, der er blevet anerkendt officielt som udgangsformeringsmateriale, basisformeringsmateriale eller certificeret formeringsmateriale, og

_ for så vidt angår formeringsmateriale af andre sorter end dem, der er nævnt i første led, hvis det skal bruges på de medlemsstaters områder, som senest på datoen for dette direktivs vedtagelse i overensstemmelse med artikel 12, stk. 2, havde foreskrevet, at formeringsmateriale af kategorien standardmateriale ikke længere kunne bringes i handelen.

b) uanset stk. 1 bemyndige medlemsstaterne til med henblik på anvendelse i visse områder at bringe formeringsmateriale af kategorien standardformeringsmateriale i handelen, der skal bruges til grundstammer for visse sorter, i det omfang EF's behov ikke kan dækkes af formeringsmateriale af kategorien udgangsformeringsmateriale, basisformeringsmateriale eller certificeret formeringsmateriale, og fastsætte betingelserne herfor."

8. Efter artikel 3 indsættes som artikel 3a:

"Artikel 3a

Kommissionen kan efter proceduren i artikel 17 bemyndige medlemsstaterne til, når det gælder handel med formeringsmateriale i hele eller visse dele af en medlemsstats eller flere medlemsstaters område, at træffe strengere forholdsregler end dem, der er fastsat i bilag I og II, over for skadegørere, der ser ud til at udgøre en særlig fare for vindyrkningen i de pågældende regioner."

9. I artikel 4 indsættes som stk. 2:

"Denne bestemmelse anvendes ikke, når det gælder podning, for vegetativt materiale produceret i en anden medlemsstat eller i et tredjeland, jf. Artikel 15, stk. 2."

10. I artikel 5 indsættes "og, hvis det er relevant, kloner" efter "Enhver medlemsstat udfærdiger et katalog over de på dens område til anerkendelse samt til kontrol med standardformeringsmateriale officielt godkendte vinsorter."

11. I artikel 5 indsættes som stk. 3:

"Medlemsstaterne sørger for, at sorter og kloner, der er optaget i andre medlemsstaters kataloger, også godkendes til anerkendelse på deres eget område, jf. dog Rådets forordning (EF) nr. 1493/1999 om den fælles markedsordning for vin [5]".

[5] EFT L 271 af 21.10.1999, s. 47.

12. Artikel 5b affattes således:

"Artikel 5b

1. En sort anses for at være selvstændig, når den på grundlag af forekomsten af kendetegn, der skyldes en given genotype eller kombination af genotyper, tydeligt adskiller sig fra enhver anden sort, hvis eksistens er almindeligt kendt i EF.

En sort, der er kendt i EF, er enhver sort, der på det tidspunkt, hvor der behørigt indgives ansøgning om godkendelse af den - enten er optaget i den berørte medlemsstats eller en anden medlemsstats katalog - eller søges godkendt i den berørte medlemsstat eller i en anden medlemsstat medmindre de i stk. 1, første afsnit, nævnte betingelser, ikke længere er opfyldt i alle de berørte medlemsstater, når der skal træffes afgørelse om anmodningen om godkendelse af den sort, der skal bedømmes.

2. En sort anses for at være stabil, hvis forekomsten af de kendetegn, som lægges til grund ved bestemmelsen af, om sorten er selvstændig, samt eventuelle andre kendetegn, som tages i betragtning ved sortsbeskrivelsen, forbliver uændret efter gentagen formering.

3. En sort anses for at være ensartet, hvis den, bortset fra den variation, der kan forventes som følge af særlige forhold ved formeringen, er tilstrækkelig ensartet med hensyn til forekomsten af de kendetegn, som lægges til grund ved bestemmelsen af, om sorten er selvstændig, samt eventuelle andre kendetegn, som tages i betragtning ved sortsbeskrivelsen."

13. Efter artikel 5b indsættes som artikel 5ba:

"Artikel 5ba

1. Når det drejer sig om en genetisk modificeret vinsort som omhandlet i artikel 2, nr. 1 og 2, i Rådets direktiv 90/220/EØF af 23. april 1990 om udsætning i miljøet af genetisk modificerede organismer [6], godkendes sorten kun, hvis der er truffet alle foranstaltninger for at undgå risiko for menneskers sundhed og miljøet.

[6] EFT L 117 af 8.5.1990, s. 15.

2. Når det drejer sig om en genetisk modificeret sort som omhandlet i stk. 1,

a) skal der foretages en miljørisikovurdering svarende til den, der er fastsat i direktiv 90/220/EØF

b) fastlægges de procedurer, der skal sikre, at vurderingen af risikoen for miljøet og andre relevante elementer svarer til den, der er fastsat i direktiv 90/220/EØF, efter forslag fra Kommissionen i en rådsforordning med det relevante retsgrundlag i traktaten; Indtil nævnte forordnings ikrafttrædelse optages de genetisk modificerede sorter først i den nationale fortegnelse efter at være godkendt til at blive bragt i handlen efter direktiv 90/220/EØF

c) artikel 11-18 i direktiv 90/220/EØF finder ikke længere anvendelse på genetisk modificerede vinsorter, der er godkendt efter den i litra b) nævnte forordning

d) de nærmere tekniske og videnskabelige bestemmelser om gennemførelsen af miljørisikovurderingen fastlægges efter proceduren i artikel 17.

3. Hvis produkter, som er fremstillet af vinformeringsmateriale, er bestemt til anvendelse som et levnedsmiddel eller en levnedsmiddelingrediens henhørende under Europa-Parlamentets og Rådets forordning (EF) nr. 258/97 om nye levnedsmidler og nye levnedsmiddelingredienser, må det, før genetisk modificerede vinsorter godkendes, sikres, at de deraf fremstillede levnedsmidler og levnedsmiddelingredienser, ikke:

_ udgør en fare for forbrugerne

_ vildleder forbrugerne

_ afviger så meget fra de levnedsmidler og levnedsmiddelingredienser, som de skal erstatte, at normal indtagelse af dem vil være ernæringsmæssigt uheldigt for forbrugerne.

Er et materiale fra en af de sorter, der er omhandlet i nærværende direktiv, bestemt til anvendelse som et levnedsmiddel eller en levnedsmiddelingrediens henhørende under Europa-Parlamentets og Rådets forordning (EF) nr. 258/97 om nye levnedsmidler og nye levnedsmiddelingredienser [7], godkendes sorten kun, hvis levnedsmidlet eller levnedsmiddelingrediensen allerede er tilladt efter forordning (EF) nr. 258/97.

[7] EFT L 43 af 14.2.1997, s. 1.

Træffes den beslutning om tilladelse, der er omhandlet i forordning (EF) nr. 258/97, i forbindelse med den officielle procedure for godkendelse af sorten, følges proceduren i artikel 17 i nærværende direktiv."

14. I artikel 5c indsættes "og, hvis det er relevant, kloner" efter "Medlemsstaterne sikrer, at sorter".

15. Artikel 5e, stk. 2, affattes således:

"Ansøgninger eller tilbagetrækning af ansøgninger om godkendelse af en sort, optagelse af sorter i en sortsliste samt forskellige underretninger om denne meddeles straks de øvrige medlemsstater og Kommissionen.

Kommissionen kan på grundlag af medlemsstaternes meddelelser offentliggøre sorterne i EF's sortsliste. "

16. Efter artikel 5e indsættes følgende som artikel 5f og 5g:

"Artikel 5f

Medlemsstaterne sørger for, at genetisk modificerede sorter, der er blevet godkendt, klart er anført som sådanne i sortslisten. De skal desuden sørge for, at enhver, der bringer en sådan sort i handelen, klart i sit salgskatalog anfører, at sorten er genetisk modificeret.

Artikel 5g

1. Medlemsstaterne foreskriver, at de på listen optagne sorter eller, hvis det er relevant, kloner bevares ved systematisk opretholdelsesavl.

2. Systematisk opretholdelsesavl skal altid kunne kontrolleres på grundlag af de registreringer, der er foretaget af den eller de ansvarlige for sortens bevarelse.

3. Den ansvarlige for sortens bevarelse kan blive bedt om at udlevere prøver. De kan om nødvendigt udtages officielt.".

17. I artikel 7 indsættes "udgangsformeringsmateriale," før "basisformeringsmateriale".

18. Artikel 8, stk. 2, affattes således:

"Uanset bestemmelserne i stk. 1 om behandling, emballering, lukning og mærkning, kan medlemsstaterne give producenter på deres eget område tilladelse til at sælge små mængder til den endelige forbruger samt bringe urtepotte-, kasse- og kartonagevinstokke i handelen.

De betingelser, som medlemsstaterne kan give sådanne tilladelser på, kan fastlægges efter proceduren i artikel 17."

19. Artikel 9 affattes således:

"Medlemsstaterne foreskriver, at pakninger og bundter af formeringsmateriale lukkes officielt eller under officiel kontrol på en sådan måde, at de ikke kan åbnes, uden at lukkeanordningen ødelægges, eller uden at det kan ses på den i artikel 10, stk. 1, omhandlede mærkeseddel eller - i tilfældet af pakninger - på pakningen. For at sikre, at pakningen er lukket, skal der på lukkeanordningen mindst være anbragt ovennævnte mærkeseddel eller en officiel forsegling. Efter proceduren i artikel 17 kan det konstateres, om en bestemt lukkeanordning er i overensstemmelse med nærværende artikel. Hvis der foretages en eller flere nye lukninger, skal det foregå officielt eller under officiel kontrol.".

20. Artikel 10 affattes således:

"1. Medlemsstaterne foreskriver, at pakningerne og bundterne af formeringsmateriale på den udvendige side i overensstemmelse med bilag IV forsynes med en officiel mærkeseddel på et af Fællesskabets officielle sprog. Befæstigelsen sikres af lukkeanordningen. Mærkesedlens farve er hvid med en diagonal violet tværstribe for udgangsformeringsmateriale, hvid for basisformeringsmateriale, blå for certificeret formeringsmateriale og mørkegul for standardformeringsmateriale.

2. Medlemsstaterne kan dog give producenter på deres eget område tilladelse til samlet at sælge flere pakninger eller bundter af podede vinstokke eller af stiklinger med rod med samme egenskaber og forsynet med kun én mærkeseddel i overensstemmelse med bilag IV. I så fald bindes disse pakninger eller bundter sammen, så at båndet ved adskillelse af pakningerne eller bundterne bliver ødelagt og ikke kan genanbringes. Mærkesedlen fastgøres med dette bånd. Det er ikke tilladt at foretage ny sammenbinding.

3. Medlemsstaterne foreskriver, at hvert parti desuden ledsages af en følgeskrivelse. De nærmere bestemmelser vedrørende denne følgeskrivelse fastsættes efter proceduren i artikel 17.

4. Det plantepas, der er omhandlet i Kommissionens direktiv 92/105/EØF om en vis standardisering af plantepas [8], kan udgøre den i stk. 1 omhandlede officielle mærkeseddel. Derudover skal alle de i stk. 1 fastsatte betingelser for den officielle mærkeseddel være opfyldt."

[8] EFT L 4 af 8.1.1993, s. 22.

21. 21. Efter artikel 10 indsættes som artikel 10a:

"Artikel 10a

Når det drejer sig om formeringsmateriale af en genetisk modificeret sort, skal det på mærkesedler og dokumenter af enhver art, såvel officielle som uofficielle, der er fastgjort til eller ledsager det pågældende parti formeringsmateriale, jf. bestemmelserne i dette direktiv, være klart angivet, at sorten er genetisk modificeret."

22. Artikel 11, stk. 2, ophæves.

23. Artikel 12 affattes således:

"Medlemsstaterne sørger for, at formeringsmateriale, der bringes i handelen i overensstemmelse med dette direktiv enten gennem obligatoriske eller frivillige foranstaltninger, kun er underlagt de i dette direktiv fastsatte handelsbegrænsninger, hvad angår dets egenskaber, kontrolforanstaltningerne, mærkningen og lukningen."

24. Artikel 12a affattes således:

"Medlemsstaterne sørger for, at formeringsmateriale af sorter og, hvis det er relevant, kloner, som i en medlemsstat officielt er godkendt til anerkendelse samt til kontrol med standardformeringsmateriale i overensstemmelse med dette direktiv, ikke på deres område er underlagt nogen handelsbegrænsning, hvad sorten angår, jf. dog forordning (EF) nr. 1493/1999.".

25. Artikel 14, stk. 1 affattes således:

For at afhjaelpe midlertidige vanskeligheder i EF med hensyn til den almindelige forsyning med basisformeringsmateriale, certificeret formeringsmateriale eller standardformeringsmateriale, der ikke kan overvindes på anden måde, kan der efter proceduren i artikel 17 træffes afgørelse om, at medlemsstaterne for en bestemt periode giver tilladelse til, at der i hele EF bringes den nødvendige mængde formeringsmateriale i handelen af en kategori, der er underlagt mindre strenge krav.".

26. Efter artikel 14 indsættes som artikel 14a:

"Artikel 14a

For at finde bedre løsninger til erstatning for visse bestemmelser i nærværende direktiv kan der efter proceduren i artikel 17 træffes afgørelse om, at der på EF-niveau skal gennemføres tidsbegrænsede forsøg på særlige betingelser."

27. Artikel 17 affattes således:

"1. Kommissionen bistås af Den Stående Komité for Frø og Plantemateriale henhørende under Landbrug, Havebrug og Skovbrug.

2. Når der henvises til dette stykke, anvendes artikel 4 og 7 i afgørelse 1999/468/EF under henvisning til artikel 8 i samme afgørelse.

Det tidsrum, der omhandles i artikel 4, stk. 3, i afgørelse 1999/468/EF, fastsættes til en måned.

3. Komitéen fastsætter selv sin forretningsorden."

Artikel 2

Medlemsstaterne kan indtil den 1. januar 2009 som en overgangsforanstaltning uanset artikel 3, stk. 1, tillade, at standardformeringsmateriale bringes i handelen, hvis det skal bruges til grundstammer og kommer fra moderkvarterer, der stadig eksisterer ved nærværende direktivs ikrafttræden.

Artikel 3

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 2001. De underretter omgående Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Medlemsstaterne meddeler Kommissionen teksten til de vigtigste nationale retsforskrifter, som de vedtager på det område, der er omfattet af nærværende direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand